|  |
| --- |
|  |
| **Αβέβαιη η επόμενη μέρα στο «Ντυνάν» μετά τη δικαστική απόφαση για τη «Γαία»** Θεοδωρα Λιακοπουλου / dliakopoulou@kathimerini.gr«Τίτλοι τέλους» έπεσαν στη συνεργασία του «Ερρίκος Ντυνάν» με το Ιατρικό Κέντρο, αφού η μαιευτική κλινική τους -η Γαία- κρίθηκε παράνομη από το Νομικό Συμβούλιο του Κράτους και ως εκ τούτου κλείνει. Την ίδια στιγμή, κρίνεται αβέβαιη και η επιβίωση του ίδιου του «Ερρίκος Ντυνάν», με τη σημερινή του μορφή τουλάχιστον, καθώς την ένταξή του στο ΕΣΥ εμπόδισε η τρόικα.**Τα σενάρια διάσωσης**Για τη διάσωση του «Ντυνάν», ο υπουργός Υγείας, Ανδρέας Λοβέρδος, ανέφερε στην «Κ» ότι εξετάζονται τρία σενάρια.Το πρώτο είναι να ενταχθεί το «Ντυνάν» στο ΕΣΥ αλλά χωρίς τα χρέη του, αλλά δεν διευκρίνισε με ποιον τρόπο θα γίνει αυτό. Ξεκαθάρισε πάντως ότι δεν υπάρχουν κρατικά κονδύλια, ώστε να δοθούν και να επιβιώσει το νοσοκομείο, και για τον λόγο αυτό η τρόικα εμπόδισε την ένταξή του στο ΕΣΥ.Από την άλλη πλευρά, την πώληση του «Ντυνάν» δεν επιτρέπει η ισχύουσα νομοθεσία, βάσει της οποίας το «Ντυνάν» ιδρύεται, διαλύεται, αλλά δεν πωλείται.Το δεύτερο σενάριο, σύμφωνα με τον κ. Λοβέρδο, είναι η διαμόρφωση μιας νέας νομοθετικής ρύθμισης που θα επιτρέψει στο «Ντυνάν» να πουληθεί και έτσι να διασωθεί αυτό και οι 1.000 εργαζόμενοί του.Το τρίτο σενάριο αφορά τη σύνδεση του «Ντυνάν» με πανεπιστημιακά νοσοκομεία.***Μία εκ των προτάσεων κατέθεσε ο βουλευτής της Νέας Δημοκρατίας Θανάσης Γιαννόπουλος και η οποία προβλέπει τη σύνδεση «Ντυνάν» με το Πανεπιστήμιο Αθηνών, με εκχώρηση προς αυτό 100 κλινών γενικών περιστατικών καθώς και τη λειτουργία πανεπιστημιακής μαιευτικής κλινικής. Εν τω μεταξύ, κατά τις τελευταίες ημέρες ο κ. Λοβέρδος κατηγόρησε ευθέως τις διοικήσεις των δύο νοσοκομείων, του «Ερρίκος Ντυνάν» και του Ερυθρού Σταυρού ότι δεν μπορούν να συμφωνήσουν πόσα χρωστάει ο ένας στον άλλο. Συγκεκριμένα, το «Ντυνάν» ισχυρίζεται ότι ο Ερυθρός Σταυρός τού χρωστάει 24 εκατ. ευρώ, ενώ ο Ερυθρός Σταυρός υποστηρίζει ότι η οφειλή του περιορίζεται σε 1,4 εκατ. ευρώ.***Ο κ. Λοβέρδος είπε ότι αποφασίστηκε η εξόφληση του «Ντυνάν» κατά το ποσό του 1,4 εκατ. ευρώ, προσθέτοντας ότι οι υπόλοιπες διαφορές μπορούν να διευθετηθούν μέσω της νομικής οδού. Συμπλήρωσε δε ότι «η περίπτωση των δύο αυτών ιδρυμάτων, τα οποία δεν μπορούν να συμφωνήσουν με βάσει τα παραστατικά, δείχνει την κατάντια ορισμένων πτυχών του συστήματος Υγείας».Εν τω μεταξύ, ο πρόεδρος του «Ντυνάν», Ανδρέας Μαρτίνης, απαντώντας σε σχετικό ερώτημα της «Κ», υπογράμμισε ότι το «Ντυνάν» θα συνεχίσει να λειτουργεί, καθώς η Marfin -που είναι η τράπεζα που έχει τον δανεισμό του νοσοκομείου- φαίνεται διατεθειμένη να το βοηθήσει και τόνισε ότι «δεν συμφέρει και δεν ωφελεί τη Marfin να πάθει τίποτα το νοσοκομείο». Από την άλλη πλευρά, ο κ. Μαρτίνης επισήμανε ότι η «κακοδαιμονία του Ντυνάν οφείλεται κυρίως στην ερμαφρόδιτη συνεργασία που είχε με το Ιατρικό, δηλαδή τη μεταξύ τους σύμπραξη για την ανάπτυξη του Γαία, η οποία τελικά έβλαψε το νοσοκομείο». Για το θέμα του Γαία, ο κ. Λοβέρδος είπε ότι έλαβε επιστολή από το Ιατρικό Κέντρο, στην οποία ο διευθύνων σύμβουλος του νοσοκομείου κ. Β. Αποστολόπουλος επισημαίνει ότι «προτίθεται να αποσυρθεί από την εκμετάλλευση της μαιευτικής κλινικής του Ερρίκος Ντυνάν μέσω της θυγατρικής του εταιρείας Γαία». Πρακτικά αυτό σημαίνει ότι το μαιευτήριο Γαία κλείνει. Ο κ. Λοβέρδος εξήγησε ότι η διακοπή λειτουργίας της Γαίας σημαίνει σημαντική απώλεια εσόδων για το «Ντυνάν», αφού κατά την Grand Thornton οι καθαρές ετήσιες απολαβές προς το «Ντυνάν» από τη μαιευτική ήταν 1,5 εκατ. ευρώ. Σε επίσημη ανακοίνωσή του το Ιατρικό αναφέρει, μεταξύ άλλων, ότι προτίθεται να ενεργήσει τα νόμιμα «για την προάσπιση των συμφερόντων της εταιρείας».**Κινήσεις επιβίωσης**Ο κ. Μαρτίνης συμπληρώνει ότι, εφόσον εξασφαλιστεί η επιβίωση του «Ντυνάν», τότε θα συνεχίσει να λειτουργεί μαιευτική κλινική, η οποία θα είναι πλήρως εντεταγμένη στο νοσοκομείο. Εξάλλου, το «Ντυνάν» διαθέτει άδεια λειτουργίας μαιευτικού τομέα. |